সিরিজ জিততে পুজো! ভোররাতে মহাকাল মন্দিরে গম্ভীর, দেখুন ভিডিও

ওয়েব ডেস্ক: বছরের প্রথম সিরিজে (IND vs NZ) আপাতত সমানে-সমানে দাঁড়িয়ে ভারত ও নিউজিল্যান্ড। ওডিআই সিরিজের প্রথম একজোড়া ম্যাচে একটি করে জিতেছে দুই দলই। ফলে রবিবার ইন্দোরেই (Indore ODI) ফয়সালা হতে চলেছে এই দ্বিপাক্ষিক সিরিজের। আর এই গুরুত্বপূর্ণ ম্যাচের আগেই ভগবান শিবের শরণাপন্ন হলেন ভারতীয় দলের (India Cricket Team) প্রধান কোচ গৌতম গম্ভীর (Gautam Gambhir)।

শুক্রবার ভোরে উজ্জয়নের (Ujjain) ঐতিহ্যবাহী মহাকালেশ্বর মন্দিরে (Mahakaleshwar Temple) যান গৌতম গম্ভীর। সেখানে তিনি ভস্ম আরতিতে অংশ নেন এবং পুজো দেন। দ্বাদশ জ্যোর্তিলিঙ্গের অন্যতম এই মন্দিরে গম্ভীরের উপস্থিতির ভিডিয়ো ইতিমধ্যেই সমাজমাধ্যমে ভাইরাল হয়েছে। পুজো শেষে গম্ভীর বলেন, “এখানকার ব্যবস্থা খুব ভাল। খুব ভালভাবে দর্শন করেছি। আমি আত্মবিশ্বাসী, আমাদের দল আবার জয়ের পথে ফিরবে।”

আরও পড়ুন: জয় দিয়ে বিশ্বকাপ অভিযান শুরু ভারতের! কত রান করলেন বৈভব?

আসলে গৌতম গম্ভীর দেশের যে শহরেই যান না কেন, সেখানকার বিখ্যাত মন্দিরে পুজো দেওয়া তাঁর বহুদিনের অভ্যেস। কলকাতায় এলে যেমন তিনি কালীঘাটে যান, তেমনই ইন্দোরের ম্যাচের আগে বৃহস্পতিবার রাতে উজ্জয়নে পৌঁছে শুক্রবার সকালে মহাকালেশ্বর মন্দিরে পুজো সারেন তিনি।

VIDEO | Madhya Pradesh: Head coach of the Indian cricket team Gautam Gambhir and batting coach Sitanshu Kotak attend Bhasma Aarti at Mahakaleshwar Temple, Ujjain.#GautamGambhir #Ujjain

(Full video available on PTI Videos – https://t.co/n147TvrpG7) pic.twitter.com/OEIuSkUVfP

— Press Trust of India (@PTI_News) January 16, 2026

এদিকে তিন ম্যাচের ওডিআই সিরিজ বর্তমানে ১-১ সমতায় রয়েছে। ভদোদরায় প্রথম ম্যাচ জেতার পর দ্বিতীয় ম্যাচে রাজকোটে হারতে হয়েছে ভারতীয় দলকে। এই ম্যাচে লোকেশ রাহুল সেঞ্চুরি করলেও বড় রান পাননি রোহিত, কোহলি, শ্রেয়সরা। আর এই সিরিজ জিততে হলে রবিবার ইন্দোরে যে সকলকেই নিজের সেরাটা দিয়ে খেলতে হবে, তা আপাতত নিশ্চিত।